7.2.2023
SL
Uradni list Evropske unije
C 47/97 sreda 6. julija 2022
52. poziva oblasti, naj sprejmejo novo strategijo in akcijski načrt za pravosodni sektor ter naj sprejmejo spremembe zakona o visokem sodnem in tožilskem svetu in novi zakon o sodišču Bosne in Hercegovine v skladu z evropskimi standardi;
53. poziva BiH, naj zagotovi izvajanje in izvršitev vseh sodnih odločitev, pri čemer opozarja, da je pravna država sestavni del napredka države v evro-atlantskem povezovanju; opozarja na zelo nizko stopnjo izvrševanja sodb v okoljskih zadevah; poziva k hitrejši obravnavi zadev na sodiščih, pristojnih za upravne spore zaradi nezakonitih dejanj javnih organov;
54. opozarja, da je treba posodobiti zakone in jih uskladiti z zakonodajo EU na področju preprečevanja pranja denarja in financiranja terorizma ter ustanoviti urad za odvzem premoženjske koristi;
55. poziva BiH, naj okrepi ter ustrezno organizira in financira protikorupcijske strukture, ki bodo zajemale nasprotja interesov in lobiranje; opozarja, da je treba opraviti neovirane preiskave nezakonitega bogatenja javnih uslužbencev; poudarja, kako pomembno je obravnavati priporočila skupine GRECO, da se omogočita odkrivanje in pripisovanje odgovornosti; opozarja, da je treba posodobiti zakonodajo o zaščiti prijaviteljev nepravilnosti in jo uskladiti z EU;
56. ponovno poudarja, da je treba preiskati politične in upravne povezave z organiziranim kriminalom; poziva k reformi uprave, da se izkorenini korupcija, in k izboljšanju mehanizmov za spremljanje korupcije ter k učinkovitemu kazenskemu pregonu odmevnih primerov korupcije;
57. poudarja, da organi kazenskega pregona Bosne in Hercegovine slabo sodelujejo, kar prinaša tveganja, ter da je njihovo sodelovanje z Europolom, Eurojustom in Evropskim javnim tožilstvom neučinkovito; pozdravlja dvostranska prizadevanja, ki jih podpirata Europol in Eurojust, da bi razbili mreže trgovine z ljudmi;
58. poziva k nadaljnjemu poglabljanju tega sodelovanja, tudi zato, da bi v celoti uresničili skupni akcijski načrt za boj proti terorizmu na Zahodnem Balkanu; spodbuja vzpostavitev kontaktne točke za strelno orožje;
Temeljne pravice
59. obžaluje, da se svoboda in pluralnost medijev še vedno ne varujeta; vztraja, da je treba odpraviti politično vmešavanje in poskrbeti za varnost in dobro počutje novinarjev, tudi za njihove delavske pravice, ter jih zaščititi pred ustrahovanjem in strateškimi tožbami za onemogočanje udeležbe javnosti, in sicer s sistematičnim in učinkovitim pregonom, vključno s takojšnjimi in učinkovitimi preiskavami morebitnih groženj in napadov nanje; poziva oblasti, naj v kazenskih zakonikih namenijo posebno raven zaščite novinarjem; obžaluje porast nasilja na podlagi spola zoper novinarke, vključno z grožnjami in diskriminacijo na delovnem mestu;
60. poziva k učinkovitim ukrepom za zagotavljanje finančne vzdržnosti in politične neodvisnosti javnih radiotelevizij, zlasti nacionalne javne radiotelevizije BiH (BHRT); poziva oblasti, naj sprejmejo ukrepe, s katerimi bi poiskali vzdržno rešitev za težave pri financiranju te javne radiotelevizije in preprečili njeno zaprtje, ter naj sprejmejo zakonodajo o preglednosti lastništva medijev; z zaskrbljenostjo opaža izostanek pluralnosti v medijih in težave novih akterjev pri pridobivanju licenc in drugih elementov, potrebnih za delovanje na telekomunikacijskem trgu; izraža zaskrbljenost, ker so tradicionalni medijski kanali premalo raznoliki, kar velja tudi za razpoložljivost vsebin v vseh uradnih jezikih;
61. obžaluje grožnje oblasti civilni družbi; obsoja nenehno omejevanje svobode izražanja in zbiranja v BiH ter vse večje omejevanje teh pravic v entiteti Republiki Srbski; v zvezi s tem obsoja odločitev lokalnih oblasti v Prijedoru, da prepovejo napovedan miren sprevod ob dnevu belih trakov, s katerim se obeležuje civilne žrtve vojne v letih 1992–1995; poziva k sprejetju okvira za pregledno financiranje organizacij civilne družbe;